ต่างชาติขายหุ้นแต่ยังไม่ขนเงินออก
ตลาดเงินป่วน นักลงทุนโยกเงินจากตลาดหุ้นลงตราสารหนี้ ทองคำ ทำค่าบาทผันผวน แต่เงินทุนยังไม่ไหลออก
23 พ.ค. 2555

ตลาดเงินป่วน นักลงทุนโยกเงินจากตลาดหุ้นลงตราสารหนี้ ทองคำ ทำค่าบาทผันผวน แต่เงินทุนยังไม่ไหลออก
นางผ่องเพ็ญ เรืองวีรยุทธ ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) กล่าวว่า ขณะนี้เงินทุนต่างชาติยังไม่ได้ไหลออกจากไทย แม้ว่านักลงทุนต่างชาติจะขายสุทธิในตลาดหุ้น เมื่อช่วงสัปดาห์ที่ผ่านมากว่า 9,000 ล้านบาทก็ตาม 
คาดว่าเงินจำนวนนี้จะสลับการลงทุนมาซื้อตราสารหนี้ของไทย เพราะต่างชาติลงทุนในตลาดตราสารหนี้ของไทยเพียง 10% ของมูลค่าตลาดรวมตราสารหนี้ในปัจจุบันที่อยู่ที่ประมาณ 7.9 ล้านล้านบาท ทำให้ต่างชาติยังเลือกถือลงทุนต่อ ไม่เลือกไหลออก แม้ผลตอบแทนตราสารหนี้จะลดลงบ้าง 
นางผ่องเพ็ญ กล่าวว่า การเคลื่อนไหวของค่าเงินบาทช่วงนี้ค่อนข้างเงียบไม่ผันผวนมากนัก แต่ก็ยอมรับในช่วงที่ราคาทองคำปรับลดลงแล้ว นักลงทุนเข้าซื้อลงทุนในทองคำมากขึ้นนั้น มีผลต่อแรงกดดันค่าเงินบาทพอสมควร เรื่องนี้เราได้มีการติดตามการซื้อขายทองคำอย่างใกล้ชิดอยู่แล้ว
น.ส.อริยา ติรณะประกิจ ผู้ช่วยกรรมการผู้จัดการสมาคมตลาดตราสารหนี้ไทย (ThaiBMA) กล่าวว่า จากความกังวลต่อปัญหาหนี้ในยุโรปโดยเฉพาะกรณีของกรีซนั้น เริ่มเห็นสัญญาณว่า นักลงทุนต่างชาติเองมีความกังวลในเรื่องนี้เช่นกัน โดยในช่วงสัปดาห์ที่ผ่านมาเริ่มเห็นการขายพันธบัตรอายุยาวมาลงทุนในพันธบัตรอายุสั้นมากขึ้น แต่โดยภาพรวมยังคงเป็นการซื้อสุทธิอยู่ต่อเนื่อง ยอดถือครองสุทธิตราสารหนี้ของนักลงทุนต่างชาติยังคงอยู่ที่ 5.78 แสนล้านบาท โดยเป็นตราสารหนี้ระยะยาวประมาณ 64% และตราสารหนี้ระยะสั้นประมาณ 36%
อย่างไรก็ตาม เงินที่นักลงทุนต่างชาติขายหุ้นไม่ได้เข้ามาพักในตลาดตราสารหนี้ แต่นักลงทุนสถาบันในประเทศขายหุ้นและนำเงินมาประมูลซื้อพันธบัตรมากขึ้น เห็นได้จากยอดจองสูงกว่ายอดจำหน่าย 3-5 เท่า โดยเฉพาะพันธ บัตรระยะสั้นอายุไม่เกิน 1 ปี